65 templers formaran part de l’ambientació del festival Terra de Trobadors 2007

Tindran el campament molt a la vora del Toribi Duran.

Intentar demostrar el poder que ostentaven els templers durant l’època medieval serà l’objectiu d’un grup de seixanta-cinc castellonins que per aquest festival trobadoresc encarnaran la figura d’aquests personatges històrics. Castelló d’Empúries va ser una de les poblacions de Catalunya amb una destacada presència de membres d’aquesta orde.

Un grup de veïns van tenir la iniciativa de promoure la imatge dels templers dins el context medieval del festival, amb l’atractiu d’explicar el misteri que envolta aquests soldats religiosos. Per aquest motiu, a banda de la vestimenta, el grup de templers passejaran pels carrers i dotaran les seves caminades amb arguments per entretenir i comprendre la història d’aquests personatges.

Bruno Pérez, un dels promotors d’aquesta iniciativa, explica que el grup que participa “s’ha implicat al 100% i ha invertit una important quantitat de diners per elaborar els vestits i fer-se amb els complements”. Els vestits han estat confeccionants per ells mateixos, les espases són vertaderes i els complements han estat adquirits en establiments especialitzats.

Els templers s’aplegaran en un campament molt ambientat i situat a les immediacions de la residència Toribi Duran.

